《消夏九咏选六 惜馀春慢 其一 平台观瀑》
清代·袁绶

露洗烟峦，霞蒸云岫，望里翠微斜矗。峰巅树杪，匹练晴飞，冷挂一条幽瀑。

静日奔腾，断虹悬处，界破遥山新绿。又喷珠吹雪，银河倒泻，溅空难掬。

还错认、玉女妆成，水晶帘下，依约螺鬟如沐。泠泠漱石，曲曲穿林，天籁暗喧岩麓。

酷暑潜消，凭高目眩，涤尽俗尘千斛。恁雨馀清景，倩谁摹上，素绡横幅。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。